Veganlus

Etümoloogia

The Vegetarian Society (vegetaarlaste ühingu) järgi on ingliskeelne sõna vegetarian tuletatud ladinakeelsest sõnast "vegetus", mis tähendab jõulist või elulist.  
Samas väidab The Vegan Society, et sõna "vegan" on pärit inglise keelest ning sellele panid 1944. aasta novembrikuus aluse Donald Watson ning 5 teist piimatooteid mittetarbivat taimetoitlast. Watson ja ta kaaslased otsustasid panna aluse uuele liikumisele ning nad tundsid, et neil on enese kirjeldamiseks vaja sobivat terminit. Seega otsustasid nad kasutusele võtta termini "vegan", mis sisaldab kolme viimast ja kahte viimast tähte terminist "vegetarian" (taimetoitlane).
Oxford English Dictionary väitel moodustati see sõna aga ingliskeelsest sõnast "vegetable", mis tähendab juurvilja, ja liitest "-arian".

Eetilised põhjused

Veganiks hakkamina võib olla põhjustatud eetilistest tõekspidamistest. Eetilistel põhjustel veganiks hakkajad leiavad, et loomad on võimelised tundma emotsioone ja valu ning seega põhjustab loomade toiduks, kehakateteks ja meelelahutuseks kasutamine neile kannatusi, mida eetilised veganid vältida tahavad.

Tervislikud põhjused

Tervislikel põhjustel veganiks hakkajad leiavad, et taimne toitumine avaldab nende tervisele positiivset mõju.

Keskkonnaalased põhjused

Veganiks hakkamise üheks ajendiks võib olla ka teadmine, et farmiloomade pidamine avaldab keskkonnale negatiivset mõju. Loobudes loomsete ainete tarbimisest püütakse keskkonnasaastet vähendada.

Toiduained

Erinevalt taimetoitlastest väldivad veganid lisaks lihatoodetele ka muna- ja piimatooteid ning muid loomseid saadusi, näiteks želatiini ja mett.

Muud esemed

Veganlus tähendab loomset päritolu (või loomseid komponente sisaldavate) toodete tarbimise vältimist ka väljaspool toitumisvaldkonda. Välditavateks toodeteks on enamasti nahk, karusnahk, siid, vill ja mesilasvaha.
Enamasti ei tarbita ka loomadel testitud tooteid ning loomseid aineid sisaldavat kosmeetikat ja kodukeemiat. Üldjuhul ei poolda sellise eluviisi järgijad loomi ärakasutavate meelelahutusasutuste (näiteks tsirkuste) külastamist.

Tarbitavad ained

Vegani toidulaual on köögiviljad, teraviljatooted, kaunviljad, puuviljad, seemned, mandlid ja pähklid, marjad ja seened. Tarbitakse ka erinevate liha- ja piimatoodete maitset ning struktuuri meenutavaid taimseid alternatiive. Selliseks toodeteks on näiteks taimsed piimad ja jogurtid, vorstid, majoneesid, jäätised ja muu.

Vegani toidulaud

Veganitele koostatud soovituslikust toidulauast moodustavad poole köögi- ja puuviljad, veerandi täisteraviljad, umbes peotäie pähklid ja seemned ning ülejäänu kaunviljad.

Veganluse mõju tervisele

Ameerika Dieediliit (American Dietetic Association) peab hästi planeeritud veganitoitumist sobilikuks kõikidele inimestele igas eluetapis, sealhulgas ka rasedatele, imetavatele emadele, sportlastele, imikutele ning lastele ja noorukitele. Veganitel esineb vähem kroonilisi haigusi, näiteks kõrgvererõhktõbe , diabeeti, ülekaalu, rasvumist ning naistele spetsiifilisi vähiliike kui segatoitlastel. Alates 2011. aastast ei soovita Saksa Toitumisselts (German Society for Nutrition) veganidieeti beebidele, noortele lastele, rasedatele ega eakatele. Beebide toitmine veganluse põhimõtete järgi tekitab vaegtoitumist.
Taimetoidus sisalduvad kiudained, foolhape, C- ja E-vitamiin, kaalium, magneesium, fütotoitained ja küllastamata rasvhapped avaldavad tervisele head mõju. Taimetoit sisaldab teiste taimse toitumise liikidega võrreldes vähem küllastamata rasvhappeid, kolesterooli ja rohkem kiudaineid.
Kõikide loomse päritoluga toiduainete välistamine võib tähendada ka mõnede toitainete vaeguse riski, seega on vegantoitumise puhul väga tähtsad B₁₂- ja D-vitamiin, kaltsium ja pikaahelaline oomega-3-rasvhape. Kui veganid ei tarbi regulaarselt neid toitaineid sisaldavaid toite, tuleb tarvitada vastavaid toidulisandeid. Piiratud biosaadavuse tõttu võib veganite veres olla probleemiks raua- ja tsingivaegus. Samuti riskivad veganid ilma toidulisandeid tarbimata mineraalainete vaegusega luudes.
Teadlased on leidnud seoseid, et laste imetamine B₁₂-vitamiini vaegusega emade poolt võib tekitada nende lastel neuroloogilisi häireid.